FI Euroopan unionin virallinen lehti C 42/16

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu muutoshakemuksen julkaiseminen

(2014/C 42/11)

Tämä julkaiseminen antaa oikeuden vastustaa muutoshakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

MUUTOSHAKEMUS

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (2)

9 ARTIKLASSA TARKOITETTU MUUTOSHAKEMUS

”LIMONE DI ROCCA IMPERIALE”

EY-N:o: IT-PGI-0105-01152-04.09.2013

SMM ( X ) SAN ( )

1. Eritelmän kohta (kohdat), jota (joita) muutos koskee

—  Tuotteen nimi — ☒ Tuotteen kuvaus —  Maantieteellinen alue —  Alkuperätodisteet — ☒ Tuotantomenetelmä —  Yhteys maantieteelliseen alueeseen —  Merkinnät —  Kansalliset vaatimukset —  Muuta (täsmennettävä)

2. Muutoksen (muutosten) tyyppi

— ☒ Yhtenäisen asiakirjan tai yhteenvedon muutos —  Rekisteröidyn SAN:n tai SMM:n eritelmän muutos, kun yhtenäistä asiakirjaa tai yhteenvetoa ei ole julkaistu —  Eritelmän muutos, joka ei edellytä julkaistun yhtenäisen asiakirjan muutosta (asetuksen (EY) N:o 510/2006 9 artiklan 3 kohta) —  Eritelmän väliaikainen muutos, joka johtuu viranomaisten asettamista pakollisista terveys- tai kasvinsuojelutoimista (asetuksen (EY) N:o 510/2006 9 artiklan 4 kohta)

3. Muutos (muutokset)

Tuotteen kuvaus

Mehun happopitoisuuden arvo muutetaan alle 5 prosentista vähintään 4,5 prosentiksi (4,5 grammaa sitruunahappoa 100 millilitrassa). Muutosta perustellaan SMM-tuotetta ”Limone di Rocca Imperiale” edistävän ryhmän ja maatalousalan alueellisen kehittämis- ja palveluviraston (ARSSA) vuonna 2012 tekemän tutkimuksen tuloksilla. Verrattuna vuonna 2007 tehtyyn tutkimukseen, jonka perusteella nykyinen happopitoisuuden viitearvo (< 5 %) oli valittu, uusi tutkimus tehtiin suuremmalle määrälle näytteitä, jotka oli otettu pidemmän ajan kuluessa. Vuonna 2012 tehdyn tutkimuksen analyyttisten tulosten perusteella todettiin, että happopitoisuus on muuttuja, joka vaihtelee monien ympäristöön ja viljelyyn liittyvien tekijöiden (lämpötila, sademäärä, maaperä, fysiologiset ja ravitsemukselliset tekijät, jne.) mukaan; tätä ei ollut otettu huomioon aikaisemmassa tutkimuksessa. Tämän vuoksi tuottajien oli mukautettava eritelmässä esitettyä arvoa.

Tuotantomenetelmä

On katsottu aiheelliseksi poistaa istutusetäisyyttä koskevat maininnat ja ilmoittaa pelkästään istutustiheyden enimmäisarvo eli 700 tainta hehtaaria kohti tekemättä eroa uusien istutusten ja olemassa olevien puiden välillä. Muutoksessa otetaan huomioon sitruunanviljelyalan kehitys ja uusien, vähemmän elinvoimaisten perusrunkojen käyttö pomeranssipuun korvaamiseksi vähitellen sen yhteydessä ilmenneiden Citrus tristeza -virukseen liittyneiden ongelmien vuoksi. Rajoittamatta edellä määritellyn enimmäistiheyden noudattamista istutusetäisyyksiä koskevien määräysten poistaminen antaa myös viljelijälle tilaisuuden valita aina parhaiten soveltuva istutusväli maaperäolosuhteiden ja käytössä olevien viljelymenetelmien mukaan.

YHTENÄINEN ASIAKIRJA

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (3)

”LIMONE DI ROCCA IMPERIALE”

EY-N:o: IT-PGI-0105-01152-04.09.2013

SMM ( X ) SAN ( )

1. Nimi

”Limone di Rocca Imperiale”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1 Tuotelaji

Luokka 1.6: Hedelmät, vihannekset ja viljat sellaisenaan ja jalostettuina

3.2 Kuvaus 1 kohdassa nimetystä tuotteesta

Suojattu maantieteellinen merkintä ”Limone di Rocca Imperiale” on varattu lajiin Citrus Limun Burm. kuuluvan ryhmän Femminello lajikkeista saaduille hedelmille, jotka tunnetaan tuotantoalueella nimellä ”Limone di Rocca Imperiale”.

Limone di Rocca Imperiale -sitruunoilla on kulutukseen luovutettaessa seuraavat ominaisuudet:

— kuoren väri: vaaleanvihreästä keltaiseen;

— hedelmän muoto: pitkulaisen soikeasta pallomaiseen;

— koko: keskisuuresta suureen siten, että läpimitta on vähintään 53 millimetriä;

— paino: vähintään 100 grammaa

— kuoren pintakerros: sisältää runsaasti eteerisiä öljyjä ja on voimakasarominen ja -tuoksuinen, limoneenipitoisuudeltaan > 70 prosenttia (%-osuus terpeenihiilivetyjen kokonaismäärästä);

— hedelmäliha: väriltään sitruunankeltaista, lähes vailla siemeniä;

— mehu: väriltään sitruunankeltaista, tuotos vähintään 30 prosenttia ja happopitoisuus vähintään 4,5 prosenttia (4,5 g sitruunahappoa/100 ml).

SMM-merkinnän ”Limone di Rocca Imperiale” voivat saada ainoastaan kauppaluokkiin ekstra, I ja II kuuluvat sitruunat.

3.3 Raaka-aineet (ainoastaan jalostetut tuotteet)

—

3.4 Rehu (ainoastaan eläinperäiset tuotteet)

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella

Kaikkien Limone di Rocca Imperialen viljely- ja sadonkorjuuvaiheiden on tapahduttava yksilöidyllä maantieteellisellä alueella.

3.6 Viipalointia, raastamista, pakkaamista jne. koskevat erityiset säännöt

Hedelmät, joita ei myydä välittömästi sadonkorjuun jälkeen, voidaan säilyttää alhaisessa lämpötilassa. Säilytyslämpötila saa olla enintään 11 °C. Tuote on pakattava 60 päivän kuluessa sadonkorjuusta.

3.7 Merkintöjä koskevat erityiset säännöt

Pakkauksien etiketeissä on oltava selvästi luettavin painokirjaimin seuraavat merkinnät:

— SMM-merkintä ”Limone di Rocca Imperiale” muita päällysmerkintöjen tietoja suuremmalla kirjasinkoolla;

— jäljempänä esitetty tunnus;

— EU:n tunnus;

— kauppaluokka ekstra, I tai II.

4. Maantieteellisen alueen tarkka rajaus

SMM-tuotteen ”Limone di Rocca Imperiale” tuotantoalue on Rocca Imperialen kunnan alue.

5. Yhteys maantieteelliseen alueeseen

5.1 Maantieteellisen alueen erityisyys

Vaikka Rocca Imperialen kunta sijaitseekin välimerellisellä ilmastoalueella, sillä on erityisten korkeussuhteidensa ansiosta ainutlaatuinen mikroilmasto, joka suosii sitruunoiden viljelyä ja kasvua. Alueen länsi-, pohjois- ja eteläosassa sijaitsevat kukkulat suojaavat sitä Tramontana-tuulilta, ja se hyötyy kaakkoisen meren lauhduttavasta vaikutuksesta. Alueen luonnonympäristö on omiaan korostamaan tuotteen laatuominaisuuksia. Sitruunanviljelyssä olennaisesti tarvittavaa vettä on saatavilla runsaasti, sillä tuotantoalueen keskimääräinen vuotuinen sademäärä on noin 600 millimetriä; sadetta saadaan hyvin erityisesti syksyisin ja talvisin ja kohtuullisesti keväisin viljelykauden alkaessa. Tämän jälkeen viljelmät edellyttävät keinokastelua, ja siihen saadaan vettä Massiccio del Pollino -vuorilta virtaavista vesistä ja pienemmässä määrin talvisin virtaavista puroista.

5.2 Tuotteen erityisyys

Erityisominaisuudet, joihin Limone di Rocca Imperiale -sitruunoiden maine perustuu, ovat seuraavat: mehutuotos vähintään 30 prosenttia; limoneenipitoisuus yli 70 prosenttia, joka yhdessä muiden aromiaineiden kanssa antaa hedelmille niiden voimakkaan ja intensiivisen tuoksun. Näiden ominaisuuksien ansiosta Limone di Rocca Imperiale -sitruunoille on muodostunut paikallisilla, alueellisilla ja kansallisilla markkinoilla oma identiteettinsä.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Limone di Rocca Imperiale -sitruunoiden tuotantoalueella on 1980-luvun alusta alkaen järjestetty useita juhlia, joissa maistellaan kyseisiin sitruunoihin perustuvia paikallisia erikoisuuksia ja niistä valmistettuja ruokalajeja. Limone di Rocca Imperialen vakiintumisesta alueelle ja sen maineesta todistaa sen hyödyntäminen perinteisissä ruokalajeissa, joissa runsaasti eteerisiä öljyjä sisältävää sitruunoiden kuorta ja niiden mehua käytetään ruokalajien tuoksun ja maun korostamiseksi ja niiden erityispiirteiden takaamiseksi. Alueella vakiintuneen perinteen elinvoimaisuudesta kertoo myös Rocca Imperialen kunnassa joka elokuun alkupuolella järjestettävä juhla, ”Sagra dei Limoni di Rocca Imperiale”, joka on jo muutaman vuoden ajan ollut tunnetuin tilaisuus kyseisten sitruunoiden maisteluun. Sitruunoiden erittämä intensiivinen ja pysyvä tuoksu on tekijä, jonka ansiosta kuluttajat voivat yhdistää kyseisen tuotteen Rocca Imperialen alueeseen, ja tällä tavoin he oppivat tunnistamaan tuotteen ja suosimaan sitä muiden sitruunoiden kustannuksella. Tämän lisäksi lähes kaikissa pyhimyksille omistetuissa juhlissa, markkinoilla ja muissa kansanperinnetapahtumissa on tapana koristella myyntikojut koreihin tai erityisiin muodostelmiin asetelluilla Limone di Rocca Imperiale -sitruunoilla.

Kyseinen tuote kuuluu maa- ja metsätalousministeriön laatimaan, vuodelta 2006 peräisin olevaan perinteisten maatalous- ja elintarviketuotteiden luetteloon, ja Limone di Rocca Imperiale -nimityksen vakiintunut käyttö on tunnustettu jo yli 25 vuoden ajan. Tätä nimitystä käytetään kyseisestä tuotteesta yleisesti myös lähialueilla, mistä todistavat alueen yritysten kaupalliset ja kuljetusasiakirjat, kirkolliset asiakirjat ja maatalousalan ammatillisten järjestöjen organisoimat tapaamiset. Lopuksi on syytä muistuttaa, että Limone di Rocca Imperiale -sitruunoiden viljely on tänä päivänä hyvin mielenkiintoinen piirre Alto Jonio Cosentinon maalaismaisemaa. Rocca Imperialen kunnan alueita, joilla kyseisiä sitruunoita viljellään, kutsutaankin nimellä ”Giardini dei limoni di Rocca Imperiale” (Rocca Imperialen sitruunapuutarhat).

Kulttuurinen, taloudellinen ja maisemallinen yhteys, joka liittää Limone di Rocca Imperialen paikalliseen alueeseen, on näin ollen erityisen voimakas.

Eritelmän julkaisutiedot

(Asetuksen (EY) N:o 510/2006 (4) 5 artiklan 7 kohta)

Italian hallitus on aloittanut kansallisen vastaväitemenettelyn julkaisemalla 16. heinäkuuta 2013Italian tasavallan virallisen lehden numerossa 165 ehdotuksen suojatun maantieteellisen merkinnän ”Limone di Rocca Imperiale” hyväksymiseksi.

Eritelmän konsolidoitu teksti on saatavissa internetosoitteessa:

http://www.politicheagricole.it/flex/cm/pages/ServeBLOB.php/L/IT/IDPagina/3335

tai

menemällä suoraan maatalous-, elintarvike- ja metsätalousministeriön kotisivulle (http://www.politicheagricole.it), valitsemalla ensin ”Qualità e sicurezza” (ylhäällä oikealla) ja sen jälkeen ”Disciplinari di Produzione all’esame dell’UE”.

(1) EUVL L 343, 14.12.2012, s. 1.

(2) EUVL L 93, 31.3.2006, s. 12. Korvattu asetuksella (EU) N:o 1151/2012.

(3) Katso alaviite 2.

(4) Katso alaviite 2.